**ΔΙΑΔΙΚΑΣΙΑ Δ-ΤΑΑ. 04**

***ΟΛΟΚΛΗΡΩΣΗ ΠΡΑΞΗΣ ΣΤΟ ΤΑΑ***

***ΤΕΧΝΙΚΟΥ ΕΡΓΟΥ / ΜΕΛΕΤΗΣ / ΥΠΗΡΕΣΙΩΝ ΤΕΧΝΙΚΟΥ ΣΥΜΒΟΥΛΟΥ / ΓΕΝΙΚΩΝ ΥΠΗΡΕΣΙΩΝ / ΠΡΟΜΗΘΕΙΩΝ***



**Α Εισαγωγή**

Σκοπός της εν λόγω διαδικασίας είναι η αποτύπωση των απαιτούμενων βημάτων και ενεργειών για την ενημέρωση της ΕΥΣΤΑ όσον αφορά στην ολοκλήρωση του φυσικού και οικονομικού αντικειμένου ενός Έργου / Πράξης που έχει ενταχθεί στο ΤΑΑ στην επιβεβαίωση της επίτευξης των οροσήμων, των στόχων και των δεικτών που είχαν οριστεί σύμφωνα με την *Απόφαση Ένταξης* και το ΕΣΑΑ.

Η διαδικασία εφαρμόζεται σε όλα τα συγχρηματοδοτούμενα από το ΤΑΑ έργα που υλοποιούνται με Υπουργείο Ευθύνης το ΥΠΥΜΕ, δηλαδή:

* τα τεχνικά έργα, είτε αυτά υλοποιούνται ως κλασσικά δημόσια έργα (ν.4412/2016 ως ισχύει), είτε στα πλαίσια συμβάσεων παραχώρησης (ν. 4413/2016 ως ισχύει) και συμβάσεων ΣΔΙΤ (ν.3389/2005 ως ισχύει)
* τις τεχνικές μελέτες
* την παροχή υπηρεσιών τεχνικού συμβούλου
* την παροχή γενικών υπηρεσιών και
* την προμήθεια αγαθών και εξοπλισμού.

Η διαδικασία εφαρμόζεται κατά την ολοκλήρωσή των Έργων / Πράξεων.

**Β Περιγραφή Διαδικασίας**

1. **ΟΛΟΚΛΗΡΩΣΗ ΕΡΓΟΥ**

Για να έχει επιτευχθεί η ολοκλήρωση του Έργου / Πράξης πρέπει να έχει ολοκληρωθεί:

* τόσο το φυσικό αντικείμενο του Έργου και όλων των Υποέργων του, δηλαδή να έχουν περατωθεί φυσικά και να έχει παραληφθεί και πιστοποιηθεί το σύνολο των εργασιών, ή να έχουν εκτελεστεί πλήρως,
* όσο και το οικονομικό αντικείμενο του Έργου και όλων των Υποέργων του δηλαδή έχουν πραγματοποιηθεί όλες οι σχετικές πληρωμές από τους ΦΥ και να τους έχει καταβληθεί η αντίστοιχη δημόσια συμμετοχή.

1. **ΕΠΙΚΑΙΡΟΠΟΙΗΣΗ ΚΑΙ ΥΠΟΒΟΛΗ ΤΕΧΝΙΚΟΥ ΔΕΛΤΙΟΥ ΕΡΓΟΥ ΟΛΟΚΛΗΡΩΣΗΣ ΣΤΗΝ ΕΥΣΤΑ**

Με την ολοκλήρωση του φυσικού και οικονομικού αντικειμένου του Έργου, η *Ομάδα Έργου* της αρμόδιας Υπηρεσία του ΥΠΥΜΕ που λειτουργεί ως ΦΥ πρέπει να προβεί στις απαραίτητες ενέργειες για την ενημέρωση του ΟΠΣ ΤΑ. Προκειμένου να αποτυπώνεται η πραγματική υλοποίηση του Έργου και να εξασφαλίζεται η πληρότητα των καταχωρούμενων στοιχείων, η *Ομάδα Έργου* πραγματοποιεί αμελλητί την παρακάτω σειρά ενεργειών μέσω του ΟΠΣ ΤΑ:

* Ενημερώνει και υποβάλλει το τελικό Δελτίο Παρακολούθησης Υλοποίησης Σύμβασης όλων των Υποέργων(εάν εκκρεμούν) (Βλ. Διαδικασία Δ\_ΤΑΑ.03 του παρόντος εγχειριδίου).
* Επικαιροποιεί το/α Τεχνικό/α Δελτίο/α Σύμβασης/εων όλων των Υποέργων(εφόσον απαιτείται) (Βλ. Διαδικασία Δ\_ΤΑΑ.03 του παρόντος εγχειριδίου).
* Επικαιροποιεί αναλόγως το Τεχνικό Δελτίο του Έργου (ΤΔΕ ολοκλήρωσης), το οποίο συνοδεύεται, εφόσον είναι απαραίτητο, από την αναγκαία τεκμηρίωση. Στο ΤΔΕ ολοκλήρωσης, το οποίο είναι μερικώς προσυμπληρωμένο από τα ήδη καταχωρημένα δεδομένα στο ΟΠΣ, η *Ομάδα Έργου* συμπληρώνει απολογιστικά ορισμένα πεδία (κυρίως όσων αφορούν τα στοιχεία του φυσικού αντικειμένου), έτσι ώστε το δελτίο αυτό να αποτυπώνει την υλοποίηση του Έργου σε πραγματικό και όχι πλέον προγραμματικό επίπεδο. Το ΤΔΕ ολοκλήρωσης υποβάλλεται στην *ΕΥΣΤΑ* μέσω του ΟΠΣ ΤΑ, προκειμένου αυτό να οριστικοποιηθεί.
* Εφόσον η ολοκλήρωση του έργου αποτελεί και Ορόσημο/Στόχο του ΕΣΑΑ που συνδέεται άμεσα με τα αιτήματα πληρωμής στην ΕΕ, συμπληρώνει το Δελτίο Επίτευξης Οροσήμων και Στόχων Έργου, αναρτώντας και τα σχετικά έγγραφα (εάν διαφοροποιούνται από τα παραπάνω) (Βλ. Διαδικασία Δ\_ΤΑΑ.05 του παρόντος εγχειριδίου).

1. **ΑΝΑΘΕΣΗ ΣΕ ΑΝΕΞΑΡΤΗΤΟ ΕΛΕΓΚΤΗ ΠΛΗΡΟΥΣ ΕΛΕΓΧΟΥ**

Μετά την καταχώρηση και υποβολή των παραπάνω δεδομένων στο ΟΠΣ ΤΑ, σύμφωνα με τη *Διαδικασία Δ8 του ΣΔΕ ΤΑΑ, ο Προϊστάμενος της αρμόδιας Υπηρεσίας του ΥΠΥΜΕ που λειτουργεί ως ΦΥ* ή το Υπουργείο Ευθύνης αναθέτει σε Ανεξάρτητο Ελεγκτή τον πλήρη έλεγχο του φυσικού και οικονομικού αντικειμένου, προκειμένου να βεβαιώσει την ολοκλήρωση του έργου. (Βλ. και Διαδικασία Δ\_ΤΑΑ.05 του παρόντος εγχειριδίου). Ο *Ανεξάρτητος Ελεγκτής* επιλέγεται σύμφωνα με τον ν. 4412/2016 (Α’ 147). Κατόπιν επιλογής του υπογράφεται σχετική σύμβαση *[Έντυπο Δ8\_Ε1 Σχέδιο Σύμβασης Ανεξάρτητου Ελεγκτή].*

Στο πλαίσιο του ελέγχου του ο *Ανεξάρτητος Ελεγκτής* εξετάζει τα παραπάνω δεδομένα σε συνδυασμό με τα ήδη καταχωρημένα στοιχεία και τα αναρτημένα στο ΟΠΣ έγγραφα, προκειμένου να επιβεβαιωθούν:

* τα παραδοτέα αναφορικά με το φυσικό αντικείμενο του έργου, την επίτευξη των Οροσήμων/Στόχων/ Δεικτών/Επιχειρησιακών ρυθμίσεων, όπως αυτά έχουν οριστεί στο ΕΣΑΑ και αποτυπωθεί στην *Απόφαση Ένταξης* και εφόσον απαιτείται, ότι το έργο έχει τεθεί σε λειτουργία,
* τα στοιχεία του οικονομικού αντικειμένου όπως αυτό έχει αποτυπωθεί στο ΟΠΣ ΤΑ
* καθορίζεται το τελικό χρηματοδοτικό σχήμα του έργου
* διαπιστώνεται η τήρηση των υποχρεώσεων του ΦΥ που τίθενται στην απόφαση Χρηματο­δότησης, συμπεριλαμβανομένων των υποχρεώσεων δημοσιότητας
* τη συμμόρφωση του ΦΥ με τυχόν συστάσεις προγενέστερων ελέγχων που έχουν διενεργηθεί στο έργο (από *ΕΥΣΤΑ*, *ΕΔΕΛ,* *λοιπά ελεγκτικά όργανα εθνικά ή της Ε.Ε*.), καθώς και την αποκατάσταση ελαττωμάτων τα οποία έχουν προκύψει από διενέργεια ελέγχου του *ΕΣΠΕΛ*,
* την επιστροφή τυχόν αδιάθετων ποσών και τόκων
* τη συμπλήρωση της κατάστασης τήρησης φακέλου έργου [*Έντυπο Δ1\_Ε4\_Κατάσταση Τήρησης Φακέλου Έργου].*

1. **ΥΠΟΒΟΛΗ ΕΚΘΕΣΗΣ ΕΛΕΓΧΟΥ ΣΤΟ ΟΠΣ ΤΑ**

Αφού διενεργήσει τους απαραίτητους διοικητικούς ή και επιτόπιους ελέγχους (αν κριθεί απαραίτητο), ο *Ανεξάρτητος Ελεγκτής* αναρτά την Έκθεση Ελέγχου του στο ΟΠΣ ΤΑ, σύμφωνα με τα οριζόμενα στη *Διαδικασία Δ8 του ΣΔΕ ΤΑΑ*.(Βλ. και Διαδικασία Δ\_ΤΑΑ.05 του παρόντος εγχειριδίου).

1. **ΕΛΕΓΧΟΣ ΠΛΗΡΟΤΗΤΑΣ ΚΑΙ ΥΠΟΒΟΛΗ ΕΠΙΒΕΒΑΙΩΣΗΣ ΕΠΙΤΥΧΟΥΣ ΟΛΟΚΛΗΡΩΣΗΣ**

Μετά την υποβολή της έκθεσης του *Ανεξάρτητου Ελεγκτή*, η *Ομάδα Συντονισμού (Task Force) για έργα ΤΑΑ* του Υπουργείου πραγματοποιεί έλεγχο πληρότητας και εφόσον κρίνει ότι η Έκθεση είναι πλήρης και δεν έχουν εντοπιστεί ευρήματα, επιβεβαιώνει την επιτυχή ολοκλήρωση του έργου και την υποβάλλει στην *ΕΥΣΤΑ* μέσω του ΟΠΣ ΤΑ.

1. **ΈΛΕΓΧΟΣ ΕΥΣΤΑ**

Στην περίπτωση που δεν έχουν ***εντοπιστεί ευρήματα ή μη συμμόρφωση σε σύστασ*η**, η *ΕΥΣΤΑ* εξετάζει τα υποβληθέντα έγγραφα του Υπουργείου και εφόσον κρίνει ότι είναι πλήρη, προχωρά στην έκδοση Βεβαίωσης Ολοκλήρωσης Έργου *[Έντυπο Δ18\_Ε1: Βεβαίωση Ολοκλήρωσης Έργου].*

Εάν ***η έκθεση είναι πλήρης αλλά έχουν εντοπιστεί ευρήματα ή μη συμμόρφωση σε σύσταση***, η *ΕΥΣΤΑ* εξετάζει την έκθεση ελέγχου με τις τυχόν αντιρρήσεις ή/και παρατηρήσεις του *ΦΥ* ή άλλων σχετιζόμενων φορέων, καθώς και τη σχετική εισήγηση του *Υπουργείου Ευθύνης* προκειμένου να εκδώσει την ανωτέρω Βεβαίωση Ολοκλήρωσης Έργου.

Στην περίπτωση που η *ΕΥΣΤΑ* κρίνει ότι **η Έκθεση δεν είναι πλήρης**, και αναλόγως της σημαντικότητας των ελλείψεων, δύναται να ζητήσει από τον *Ανεξάρτητο Ελεγκτή* την προσκόμιση συμπληρωματικών ή νέων Εκθέσεων, ή ακόμα και τη διενέργεια επανελέγχου από *άλλο Ανεξάρτητο Ελεγκτή*, προς επιβεβαίωση του αρχικού πορίσματος και πριν τη λήψη διορθωτικών μέτρων.

1. **ΒΕΒΑΙΩΣΗ ΟΛΟΚΛΗΡΩΣΗΣ ΕΡΓΟΥ**

Μετά την εξέταση των στοιχείων του έργου σύμφωνα με τα οριζόμενα ανωτέρω και εφόσον η *ΕΥΣΤΑ* κρίνει επιτυχή την ολοκλήρωση του έργου, συντάσσει τη Βεβαίωση Ολοκλήρωσης Έργου *[Έντυπο Δ18\_Ε1: Βεβαίωση Ολοκλήρωσης Έργου]*, στην οποία προσδιορίζονται:

* η ημερομηνία έναρξης και η διάρκεια της περιόδου υποχρεωτικής τήρησης των δικαιολογητικών εγγράφων σχετικά με τις δαπάνες και τους λογιστικούς ελέγχους,
* τυχόν υποχρεώσεις του ΦΥ

Επίσης, αναφέρονται:

* η ολοκλήρωση του οικονομικού και φυσικού αντικειμένου του έργου
* η επίτευξη των Οροσήμων/Στόχων/Δεικτών/Επιχειρησιακών ρυθμίσεων,
* ότι η πράξη είναι σε λειτουργία (εφόσον εμπίπτει),
* η τήρηση των υποχρεώσεων που ανέλαβε ο ΦΥ με την *Απόφασης Ένταξης* και η συμμόρφωσή του στις συστάσεις ελέγχων που διενεργήθηκαν από τα αρμόδια ελεγκτικά όργανα
* τυχόν οικονομικές εκκρεμότητες του ΦΥ

Η Βεβαίωση Ολοκλήρωσης εκδίδεται με υπογραφή του *Διοικητή της ΕΥΣΤΑ*, κοινοποιείται στο *ΦΥ* και στο *Υπουργείο Ευθύνης* με συνημμένο το ΤΔΕ ολοκλήρωσης και αναρτάται στο ΟΠΣ ΤΑ στο φάκελο του έργου. Ομοίως, καταχωρούνται στο Φάκελο του έργου το ΤΔΕ ολοκλήρωσης, καθώς και όλα τα συνημμένα έγγραφα και στοιχεία τεκμηρίωσης ολοκλήρωσης του έργου.

**Γ. Έντυπα Διαδικασίας**

* *Έντυπο ΣΔΕ ΤΑΑ Δ18\_Ε1 Βεβαίωση Ολοκλήρωσης Έργου*