**ΔΙΑΔΙΚΑΣΙΑ Δ\_ΤΑΑ. 07**

***ΥΠΟΔΟΧΗ & ΕΞΕΤΑΣΗ ΚΑΤΑΓΓΕΛΙΩΝ ΓΙΑ ΈΡΓΑ ΤΑΑ***

1. Σκοπός

# Εισαγωγή

Σκοπός της διαδικασίας είναι η υποδοχή και εξέταση καταγγελιών από το ΥΠΥΜΕ που αφορούν στη διαχείριση και την υλοποίηση Έργων που χρηματοδοτούνται από το Ταμείο Ανάκαμψης και Ανθεκτικότητας (ΤΑΑ), στο πλαίσιο εφαρμογής των διαδικασιών του ΣΔΕ και άσκησης των αρμοδιοτήτων του.

Η διαδικασία αφορά στην υποδοχή και εξέταση καταγγελιών που είτε υποβάλλονται απευθείας στο αρμόδιο όργανο του ΥΠΥΜΕ είτε περιέρχονται στο ΥΠΥΜΕ κατόπιν προώθησής τους από την *Ειδική* *Υπηρεσία Συντονισμού (ΕΥΣΤΑ)* ή από την *Εθνική Αρχή Διαφάνειας (ΕΑΔ)/(AFCOS)* προς περαιτέρω διερεύνηση.

# Περιγραφή Διαδικασίας

# Υποδοχή Καταγγελίας

# Διαβίβαση καταγγελίας από την ΕΥΣΤΑ ή την ΕΑΔ

Εθνικό σημείο υποδοχής των καταγγελιών είναι η *Εθνική Αρχή Διαφάνειας (ΕΑΔ)* που ορίστηκε ως Ελληνική Υπηρεσία Συντονισμού Καταπολέμησης της Απάτης (AFCOS), σύμφωνα με την παρ. 5 του άρθρου 82 του ν.4622/19 και την παρ. 4 του άρθρου 3 του Καν. 883/2013. Η *ΕΑΔ* εφαρμόζει τα προβλεπόμενα στο θεσμικό της πλαίσιο για την εξέταση των υποβαλλόμενων καταγγελιών βάσει συγκεκριμένων κριτηρίων/ προϋποθέσεων.

Η *ΕΥΣΤΑ* είναι αρμόδια για την παρακολούθηση και το συντονισμό της υλοποίησης δράσεων και έργων τα οποία χρηματοδοτούνται με πόρους του ΤΑΑ και συνιστά το αποκλειστικό εθνικό σημείο επικοινωνίας με την Ευρωπαϊκή Επιτροπή για τους σκοπούς του ΤΑΑ. Η *ΕΥΣΤΑ* δύναται να λαμβάνει από την ΕΑΔ καταγγελίες προς περαιτέρω διερεύνηση, σύμφωνα με το εγχειρίδιο διαχείρισης καταγγελιών της ΕΑΔ/ AFCOS.

Στο πλαίσιο της διερεύνησης καταγγελίας από την *ΕΥΣΤΑ* ή από την *ΕΑΔ,* οι Αρχές αυτές δύνανται να διαβιβάσουν στο ΥΠΥΜΕ την καταγγελία προκειμένου το Υπουργείο να υποβάλει τις απόψεις του επί των καταγγελλόμενων και τα μέτρα αντιμετώπισης που προτίθεται να λάβει, εφόσον απαιτηθούν.

Το *ΥΠΥΜΕ* κοινοποιεί την καταγγελία στον *Υπεύθυνο Απάτης* του Υπουργείου.

Ο *Υπεύθυνος Απάτης* παραλαμβάνει την καταγγελία από την *ΕΑΔ* ή την *ΕΥΣΤΑ* και καταγράφει την υπόθεση και τα βασικά στοιχεία της σε ειδικό Αρχείο Καταγγελιών που τηρείται από τον ίδιο (*Έντυπο Δ\_Ε1 Αρχείο καταγγελιών*).

Το εν λόγω Αρχείο αποτυπώνει πληροφορίες που αφορούν:

* τον μοναδικό αριθμό καταχώρησης (α/α) της καταγγελίας, ο οποίος αποτελεί στοιχείο αναφοράς σε αυτή,
* τον αριθμό πρωτοκόλλου εισερχομένου εγγράφου στο ΥΠΥΜΕ,
* τον αριθμό Βιβλίου Καταγγελιών ΕΑΔ/AFCOS, υπό τη μορφή AF1, AF2, AF3, κ.λπ.
* στοιχεία καταγγέλλοντα, εφόσον διατίθενται
* στοιχεία καταγγελλόμενου
* σύντομη περιγραφή της καταγγελίας
* τον αναγνωριστικός αριθμός Δράσης (ID) / Έργου (MIS) και Υποέργου που αφορά η καταγγελία,
* τον τίτλο Δράσης ή Έργου ή Υποέργου
* τον Φορέα Υλοποίησης Έργου

Με την καταχώρηση των ανωτέρω πληροφοριών στο σχετικό αρχείο, ο *Υπεύθυνος Απάτης* προωθεί την καταγγελία στη *Μονάδα Εσωτερικού Ελέγχου (Μ.Ε.Ε.)* του ΥΠΥΜΕ προκειμένου η καταγγελία να διερευνηθεί από το *Τμήμα Εσωτερικών Ερευνών και Διερεύνησης Καταγγελιών*, σύμφωνα με το εγχειρίδιο διαχείρισης Αναφορών και Καταγγελιών της Μονάδας Εσωτερικού Ελέγχου και τις αρμοδιότητες που καθορίζονται από τον Εσωτερικό Κανονισμό Λειτουργίας της Μ.Ε.Ε. του ΥΠΥΜΕ.

# Υποβολή καταγγελίας απευθείας στο ΥΠΥΜΕ)

Καταγγελίες μπορεί να υποβληθούν απευθείας στα αρμόδια όργανα του ΥΠΥΜΕ από πολίτες ή και από υπαλλήλους του Υπουργείου.

Το προσωπικό του Υπουργείου Υποδομών και Μεταφορών **ενθαρρύνεται και υποχρεούτα**ι να αναφέρει παρατυπίες, συμπεριλαμβανομένων περιπτώσεων απάτης, σύγκρουσης συμφερόντων και διπλής χρηματοδότησης για έργα/ δράσεις του ΤΑΑ για τις οποίες λαμβάνει γνώση ή και εντοπίζει κατά την άσκηση των αρμοδιοτήτων του. Σημείο υποδοχής των εσωτερικών καταγγελιών είναι *ο Υπεύθυνος Παραλαβής & Παρακολούθησης Αναφορών (ΥΠΠΑ)* του Ν. 4990/2022 (σχετικά άρθρα 8 και 10 αυτού),μέχρι την πλήρωση της θέσης του Συμβούλου Ακεραιότητας, ο οποίος προωθεί την καταγγελία στη *Μονάδα Εσωτερικού Ελέγχου* του ΥΠΥΜΕ προκειμένου να διερευνηθεί από το *Τμήμα Εσωτερικών Ερευνών και Διερεύνησης Καταγγελιών*, σύμφωνα με το εγχειρίδιο διαχείρισης Αναφορών και Καταγγελιών της Μονάδας Εσωτερικού Ελέγχου και τις αρμοδιότητες που καθορίζονται από τον Εσωτερικό Κανονισμό Λειτουργίας της Μ.Ε.Ε.[[1]](#footnote-2) του ΥΠΥΜΕ και παράλληλα υποχρεούται να κοινοποιήσει την καταγγελία στον *Υπεύθυνο Απάτης* για έργα ΤΑΑ του ΥΠΥΜΕ. Η καταγγελία αρχειοθετείται από τον ΥΠΠΑ αν είναι ακατάληπτη ή υποβάλλεται καταχρηστικά ή δεν περιέχει περιστατικά τα οποία να στοιχειοθετούν παραβίαση του ενωσιακού δικαίου ή δεν συντρέχουν σοβαρές ενδείξεις για τέτοια παραβίαση.

Σε περιπτώσεις καταγγελιών που αφορούν σε Δράσεις/ Έργα ΤΑΑ και η καταγγελία υποβληθεί ή η ένδειξη απάτης περιέλθει σε γνώση οργάνου του Υπουργείου μέσω άλλων ελεγκτικών μηχανισμών (για παράδειγμα μέσω της Έκθεσης Ελέγχου που υποβάλλεται από τον *Ανεξάρτητο Ελεγκτή*), η σχετική ενημέρωση του *Υπεύθυνου Απάτης* από τα όργανα αυτά είναι υποχρεωτική.

Ο *Υπεύθυνος Απάτης* του ΥΠΥΜΕ καταγράφει την περίπτωση με τα βασικά στοιχεία της στο ειδικό Αρχείο Καταγγελιών που τηρείται από τον ίδιο (*Έντυπο Δ\_Ε1 Αρχείο καταγγελιών*).

# Αρχική Διερεύνηση καταγγελίας από το ΥΠΥΜΕ

Το στάδιο της αρχικής διερεύνησης συνίσταται στη διενέργεια αξιολόγησης **του παραδεκτού της καταγγελίας** από το *Τμήμα Εσωτερικών Ερευνών και Διερεύνησης Καταγγελιών* της Μ.Ε.Ε. σύμφωνα με **τα κριτήρια** που θέτει το εγχειρίδιο διαχείρισης Αναφορών και Καταγγελιών της Μ.Ε.Ε. Εφόσον η καταγγελία κριθεί ως παραδεκτή, ο Προϊστάμενος της ΜΕΕ εισηγείται στον *Υπουργό* την περαιτέρω διερεύνηση της καταγγελίας, η οποία μπορεί να περιλαμβάνει σε πρώτο στάδιο:

* την περαιτέρω διερεύνηση της καταγγελίας από τη ΜΕΕ κατόπιν σχετικής εντολής
* ή/και άλλες μορφές προκαταρκτικής εξέτασης.

# Περαιτέρω Διερεύνηση καταγγελίας από τη ΜΕΕ

Κατά τη διαδικασία αυτή και στο πλαίσιο διερεύνησης, το *Τμήμα Εσωτερικών Ερευνών και Διερεύνησης Καταγγελιών* της Μ.Ε.Ε., κατόπιν σχετικής εντολής, εξετάζει κάθε υπόθεση μεταξύ άλλων ως προς το:

* + - * αν η καταγγελία συνδέεται ή όχι με παρατυπία[[2]](#footnote-3),
      * ενέχει ή όχι στοιχεία για ένδειξη[[3]](#footnote-4) απάτης[[4]](#footnote-5)
      * αν η ένδειξη απάτης είναι βάσιμη και άρα αποτελεί υπόνοια[[5]](#footnote-6) απάτης.

Στόχος της διερεύνησης είναι το αρμόδιο Τμήμα της Μ.Ε.Ε. να διαμορφώσει ανεξάρτητη και αιτιολογημένη γνώμη σχετικά με τα ζητήματα που θέτει ο καταγγέλλων, ώστε το ΥΠΥΜΕ να υποβάλει τις απόψεις του επί των καταγγελλόμενων (στην περίπτωση κατά την οποία η διερεύνηση γίνεται σε συνέχεια της διαδικασίας της παρ. 2.1.1) και τα μέτρα αντιμετώπισης που προτίθεται να λάβει, εφόσον απαιτηθούν.

Στην περίπτωση κατά την οποία το *Τμήμα Εσωτερικών Ερευνών και Διερεύνησης Καταγγελιών*, μετά τη διερεύνηση της καταγγελίας, αποδέχεται το βάσιμο αυτής, δύναται να προβεί στην διενέργεια διοικητικής έρευνας, ένορκης διοικητικής εξέτασης, προκαταρκτικής εξέτασης ή προανάκρισης, κατόπιν εισαγγελικής παραγγελίας ή αυτεπαγγέλτως ή κατόπιν εντολής από το αρμόδιο όργανο ή μετά από αυτόφωρη σύλληψη, είτε βάσει καταγγελιών ή πληροφοριών που έχουν συλλεγεί, επεξεργαστεί και αξιολογηθεί, για τη διερεύνηση ποινικών και πειθαρχικών αδικημάτων, καθώς και την παραπομπή των υπαιτίων στην αρμόδια εισαγγελική αρχή ή τον αρμόδιο πειθαρχικό προϊστάμενο.

# Σύνταξη Αναφοράς Διερεύνησης (Πόρισμα)

Το *Τμήμα Εσωτερικών Ερευνών και Διερεύνησης Καταγγελιών* της Μ.Ε.Ε., με την ολοκλήρωση της εξέτασης της υπόθεσης, καταγράφει την κατάληξη της διαδικασίας στο σχετικό αρχείο που προβλέπεται στο εγχειρίδιο διαχείρισης Αναφορών και Καταγγελιών της Μ.Ε.Ε. και συντάσσει Αναφορά Διερεύνησης, στην οποία περιλαμβάνονται τα ακόλουθα:

* Περιγραφή των καταγγελλομένων
* Ρυθμιστικό πλαίσιο
* Μέθοδος διερεύνησης
* Πραγματοποιηθείσες εργασίες
* Πορίσματα τρίτων (Ανεξάρτητος Ελεγκτής, αρμόδιες Διευθύνσεις/ Τμήματα του Υπουργείου)
* Διαπιστώσεις
* Πορίσματα

Η ενότητα «Πορίσματα» αποκρυσταλλώνει την επαγγελματική γνώμη και ελεγκτική κρίση του αρμόδιου Τμήματος της Μ.Ε.Ε. ως προς τα πραγματικά περιστατικά που εκτίθενται στο κεφάλαιο «Διαπιστώσεις».

Εφόσον η διερεύνηση της καταγγελίας έγινε κατόπιν σχετικού αιτήματος από την ΕΥΣΤΑ ή την ΕΑΔ, το πόρισμα του αρμόδιου Τμήματος της Μ.Ε.Ε. που εκδίδεται κατόπιν του αιτήματος διερεύνησης της καταγγελίας αποστέλλεται στην σχετική Αρχή.

# Αξιοποίηση πορισμάτων και παρακολούθηση υποθέσεων (follow up)

Η Αναφορά Διερεύνησης και το υλικό τεκμηρίωσης αποστέλλεται:

* Στον *Υπεύθυνο Απάτης* του ΥΠΥΜΕ προκειμένου: (α) να ενημερώσει το ειδικό Αρχείο Καταγγελιών που τηρείται από τον ίδιο (*Έντυπο Δ11\_Ε1 Αρχείο καταγγελιών*).και (β) να ληφθεί υπόψη από την *Ομάδα Αξιολόγησης Κινδύνων Απάτης* στο πλαίσιο της Δ*ιαδικασίας Δ\_ΤΑΑ.06 «Αξιολόγηση Κινδύνων Απάτης» του παρόντος εγχειριδίου*.
* Στην *Εθνική Αρχή Διαφάνειας (ΕΑΔ)/(AFCOS)*, η οποία εφόσον απαιτείται προωθεί με τη σειρά της την υπόθεση στις αρμόδιες, κατά περίπτωση, εθνικές αρχές έρευνας για περαιτέρω ενέργειες, ενημερώνοντας για την προώθησή της και την εξέλιξή αυτής, την *ΕΥΣΤΑ* και την *ΕΔΕΛ*.
* Στην *αρμόδια υπηρεσιακή μονάδα της ΕΥΣΤΑ* που έχει την ευθύνη παρακολούθησης των σχετικών δράσεων/έργων προκειμένου (α) να ληφθούν, εφόσον απαιτούνται, δημοσιονομικά μέτρα (π.χ. δημοσιονομικές διορθώσεις/ ανακτήσεις, ανάκληση ένταξης κ.λπ.) και η εν λόγω πληροφορία να αποτυπωθεί στη διαχειριστική δήλωση που συνοδεύει το αίτημα πληρωμής και (β) να ενημερωθεί το αρχείο παρατυπιών προκειμένου αρμοδίως να ενημερωθεί η *OLAF* για τις περιπτώσεις οριστικών πορισμάτων εκθέσεων που διαπιστώνουν την ύπαρξη παρατυπίας.

Εφόσον, σε συνέχεια της καταγγελίας, κριθεί από την Μ.Ε.Ε. ότι υπάρχουν ενδείξεις για απάτη και ακολουθηθεί η σχετική διοικητική διαδικασία, ενημερώνεται το *Όργανο Διαχείρισης Κινδύνων* του ΥΠΥΜΕ προκειμένου να ενεργήσει σύμφωνα με τις αρμοδιότητές του (επικαιροποίηση του πλαισίου διαχείρισης κινδύνων, υποβολή έκτακτων αναφορών προς τον επικεφαλής του Υπουργείου σχετικά με τους κινδύνους στους οποίους είναι εκτεθειμένο το Υπουργείο).

# Έντυπα Διαδικασίας

* *Έντυπο ΣΔΕ ΤΑΑ Δ11\_Ε1 Αρχείο Καταγγελιών*

1. Το αρμόδιο Τμήμα της Μ.Ε.Ε. έχει την αρμοδιότητα της συλλογής, διερεύνησης, επεξεργασίας, σύνθεσης, ανάλυσης, αξιολόγησης και αξιοποίησης των πληροφοριών, καταγγελιών και στοιχείων, που αφορούν στην εμπλοκή υπαλλήλων του Υπουργείου Υποδομών και Μεταφορών ή των εποπτευόμενων φορέων σε πειθαρχικά και ποινικά αδικήματα. [↑](#footnote-ref-2)
2. Κάθε παράβαση του ενωσιακού δικαίου ή του σχετικού με την εφαρμογή του εθνικού δικαίου, η οποία προκύπτει από πράξη ή παράλειψη οικονομικού φορέα, η οποία ζημιώνει ή ενδέχεται να ζημιώσει τον προϋπολογισμό της Ένωσης με καταλογισμό αδικαιολόγητης δαπάνης στον προϋπολογισμό της Ένωσης [↑](#footnote-ref-3)
3. Υποψία ότι μία παρατυπία υποκρύπτει πρόθεση [↑](#footnote-ref-4)
4. Για τον ορισμό της απάτης τονίζεται ο συνδυασμός τριών πτυχών: παρατυπία, πρόθεση και επιζήμιες επιπτώσεις μιας πράξης ή παράλειψης. Η απάτη διακρίνεται από το γενικότερο όρο «παρατυπία» από τη συνιστώσα της πρόθεσης (δόλου).Αναφέρεται ότι, η απάτη είναι νομικός χαρακτηρισμός μιας πράξης βάσει του ποινικού δικαίου, ο οποίος καθορίζεται από δικαστικές αρχές. Άρα, οι φορείς που έχουν οριστεί στο πλαίσιο του ΣΔΕ δεν μπορούν να χαρακτηρίσουν μία πράξη με τα παραπάνω στοιχεία ως «απάτη». Ωστόσο, μπορούν να ανιχνεύσουν πραγματικά περιστατικά ή λίαν ύποπτες περιστάσεις που υποδηλώνουν την ύπαρξη παρατυπιών και, κατ’ επέκταση, πιθανής απάτης. Σημειώνεται ότι στα είδη «απάτης», μεταξύ άλλων, συγκαταλέγεται και η «διαφθορά», η οποία νοείται κατά την έννοια του Άρθρου 136 παράγραφος 1 στοιχείο (δ) περίπτωση (ii) του Δημοσιονομικού Κανονισμού [↑](#footnote-ref-5)
5. Κάθε παρατυπία που οδηγεί στην κίνηση διοικητικής ή δικαστικής διαδικασίας σε εθνικό επίπεδο, ώστε να καθοριστεί η ύπαρξη συμπεριφοράς εκ προθέσεως (δόλου) και ιδίως απάτης, όπως ορίζεται στο άρθρο 1 παράγραφος 1 στοιχείο α) της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων, η οποία θεσπίστηκε δυνάμει του άρθρου Κ.3 της συνθήκης για την Ευρωπαϊκή Ένωση [Πηγή: Κατ’ εξουσιοδότηση κανονισμός (ΕΚ) για την υποβολή έκθεσης παρατυπιών C(2015) 4539/ 08.07.2015]. [↑](#footnote-ref-6)